text: [{"text_idx": "#000010", "text": "2 Yehova, Mbutwile utabukile bonso, udi na bukomo bwa kulongolola byobya bimona bana bandi ba pano pa ntanda amba kebibwanikapo. Shako ketwisambilangapo pa kipopi. Mu bino \u201cbitatyi bya makambakano bikomo ne mwa kulongela,\u201d tujimijanga bintu bya bule\u0304me mpata. (2 Temote 3:1-5) Bintu bivule bimwene bantu bu bya mvubu bidi mu kyaka\u200b\u2014njibo, bituntwa, kaji, enka ne bukomo bwa ngitu. Tubwanya\u2019ka ne kujingwa mutyima potumona koneka kwa bintu bitujokolokele, kimfwa bipangwa byu\u0304mi byenda bikubijibwa. Inoko, kekudipo kintu kisansa bininge na kufwilwa muntu otusenswe. Milangwe ya bushiyena ne ya kubulwa kya kulonga ibwanya kwitule\u0304menena.\u200b\u20142 Samwele 18:33."}, {"text_idx": "#000011", "text": "3. I mwanda\u2019ka usenga ulombwelwe mu Bilongwa 3:21, ne Yehova ukafikidija\u2019o namani?"}, {"text_idx": "#000012", "text": "3 Kuyuka\u2019mba Yehova udi na bukomo bwa kujokeja bintu kwitusenga bine! Monka motusa kwikimwena, kudi bintu bivule Leza byabwanya ne byasa kujokejeja bana bandi ba pano panshi. Ino, Bible witulombola amba \u201ckujokejibwa kwa bintu byonso\u201d yo mpango idi na Yehova. (Bilongwa 3:21) Pa kujokeja\u2019byo, Yehova usa kwingidija Bulopwe bwa Meshiasa, buludikwa na Yesu Kidishitu, wandi Mwana. Bukamoni bulombola\u2019mba buno Bulopwe i bushilule kuludika mu\u0304lu tamba mu 1914. * (Mateo 24:3-14) Le i bika byobukalongolola? Twisambilei bidi pa bilongwa bimo bikatakata bya Yehova bya kulongolola. Kimo bidi, tubwanya kwikimona kala. Bikwabo tukebimona kumeso mu ludingo lukatampe."}, {"text_idx": "#000014", "text": "4 Kintu kimo bidi kijokeje kala Yehova i muto\u0304telo uto\u0304ka. Pa kwimvwanija mokishintulwila, tubandaulei mu ki\u0304pi ma\u0304nga itala bulopwe bwa Yuda. Kwiibandaula kuketukwasha tujingulule mwingidila bukomo bwa Yehova bwa kujokeja bintu.\u200b\u2014Loma 15:4."}, {"text_idx": "#000015", "text": "5 Langa\u2019po bidi mwe\u0304imvwanine Bayuda ba kiko\u0304keji pa\u0304ponene Yelusalema mu 607 K.K.K. Kibundi kyabo kiswedibwe kya\u0304ponene ne mpembwe yakyo mine. Kibi mpata i kutu\u0304twa kwa tempelo mitumbe ya\u0304ubakile Solomone, kitako kine kya muto\u0304telo uto\u0304ka wa Yehova ntanda yonso. (Mito\u0304to 79:1) Boba ba\u0304pandile ba\u0304sele\u0304lwe bu misungi ku Babiloni, ntanda yabo ya\u0304salwa ke mwikele banyema ba ntanda. (Yelemia 9:11) Mungya mumweno wa bantu bya\u0304mwekele bu pano kubapu. (Mito\u0304to 137:1) Ino Yehova mwine wa\u0304laile kuno konakanibwa, wa\u0304laile kadi ne kitatyi kya kujokejibwa."}, {"text_idx": "#000016", "text": "6-8. (a) I mwanda\u2019ka wisambi\u0304lwe\u2019po mpata mu bilembwa bya bapolofeto Bahebelu, ne wa\u0304fikidile dibajinji namani? (b) Ne dyalelo, bantu ba Leza i bemwene namani kufikidila kwa bupolofeto butala pa kujokejibwa?"}, {"text_idx": "#000017", "text": "6 Na bubine, kujokejibwa i kwisambilwe\u2019po mpata mu bilembwa bya bapolofeto Bahebelu. * Yehova wa\u0304laile kupityila ku bano bapolofeto amba ntanda ikajokejibwa ne kwikalwa na bavule, ikekala na bumeni, ukeikinga ku banyama ba budyani ne ku balwana. We\u0304itela ne bu paladisa ya binebine! (Isaya 65:25; Ezekyele 34:25; 36:35) Ne kadi, muto\u0304telo uto\u0304ka wa\u0304di wa kushimikululwa, kadi tempelo nayo ku\u0304bakululwa. (Mika 4:1-5) Buno bupolofeto bwa\u0304pele Bayuda ba misungi lukulupilo ne kwibakwasha bo\u0304minine myaka 70 ya bupika mu Babiloni."}, {"text_idx": "#000018", "text": "7 Mfulo mfulo\u0304, kujokejibwa kwa\u0304fika. Bayuda pa kulekelelwa na Babiloni, ba\u0304jokela ku Yelusalema ne ku\u0304bakulula\u2019ko tempelo ya Yehova. (Ezela 1:1, 2) Abo pa kulamata ku muto\u0304telo uto\u0304ka, Yehova we\u0304besela ne kwikadija ntanda yabo na bumeni ne ntundubuko. We\u0304bakingile ku balwana nabo ne banyema ba budyani ba\u0304di bevudija mu masala\u2019mwa. Bine, ba\u0304sangedile\u2019po kasha\u0304 bukomo bwa Yehova bwa kujokeja bintu! Ino bino binkumenkume i ntompejo\u2019tu ya kufikidila kwa bupolofeto butala pa kujokejibwa kwa bintu. Kufikidila kukatampe kwa\u0304di kuki\u0304ya mu kitatyi kya \u201ckumfulo\u2019kwa,\u201d ke kino kyetu kadi, kibikikilwe Mpyana wa Mulopwe Davida wa\u0304lailwe tamba kala.\u200b\u2014Isaya 2:2-4; 9:6, 7."}, {"text_idx": "#000019", "text": "8 Kupwa\u2019tu kwa Yesu kushikata pa lupona momwa mu\u0304lu mu 1914, watele mutyima ku bisakibwa bya ku mushipiditu bya bantu ba Leza ba kiko\u0304keji pano panshi. Monka mwa\u0304nyongolwedilwe Bayuda ba\u0304di basheleshele\u2019ko mu Babiloni mu 537 K.K.K. na Kilusa mushindan\u0303ani mwine Peleshia, Yesu nandi i munyongolole Bayuda ba ku mushipiditu basheleshele\u2019ko\u200b\u2014balondi balonda mu mayo andi\u200b\u2014mu lupusa lwa Babiloni wa dyalelo, umbikalo wa ntanda yonso wa muto\u0304telo wa bubela. (Loma 2:29; Kusokwelwa 18:1-5) Muto\u0304telo uto\u0304ka i mujokejibwe pa kifuko kyao mu bu\u0304mi bwa bene Kidishitu ba bine tamba mu 1919 ne kwenda kumeso. (Malaki 3:1-5) Tamba pene\u2019pa, bantu ba Yehova bamuto\u0304tanga mu tempelo ya ku mushipiditu\u200b\u2014mpangiko ya Leza itala muto\u0304telo uto\u0304ka. Mwanda waka kino kidi na kamweno kotudi dyalelo?"}, {"text_idx": "#000020", "text": "Kamweno ka Kujokejibwa kwa ku Mushipiditu"}, {"text_idx": "#000022", "text": "9 Tutale mwilondela ma\u0304nga. Bene Kidishitu ba mu myaka katwa kabajinji ba\u0304eselwe mpata na Leza. Inoko Yesu ne batumibwa bandi ba\u0304laile amba muto\u0304telo wa bine ukasubijibwa ne kujimina. (Mateo 13:24-30; Bilongwa 20:29, 30) Bitatyi bya batumibwa pa kupita, akwa kubu\u0304ka kine Kidishitu. Bakulu bakyo ba\u0304sela bufundiji ne bisela bya Bajentaila. Ba\u0304futulwije Leza bya mwiko, ke bamutela bu i kayukibwa udi mu Busatu busantu kebwimvwanibwa, ne kufundija bantu kusaba mpekato ku bamumpe ne kulombela Madia ne \u201cbasantu\u201d palapala pa kyaba kya kulombela kudi Yehova. Penepo le Yehova i mulonge bika kupwa kwa myaka ya dino disubi? I mujokeje muto\u0304telo uto\u0304ka mu ino ntanda mikolwe lufundijo lwa bubela ne miyule bilongwa bipela Leza! Ne kwela\u2019mo kepo mpika, tubwanya kunena amba kuno kujokejibwa i mwanda wa mvubu mpata mu myanda ilongekele mu kino kyetu kitatyi."}, {"text_idx": "#000024", "text": "10 Bene Kidishitu ba bine dyalelo badi mu paladisa ya ku mushipiditu. I bika bibadilwa mu uno paladisa? Dibajinji i bintu bibidi. Kibajinji mudi muto\u0304telo uto\u0304ka wa Leza wa bine, Yehova. I mwitwesele na kwitupa muto\u0304telo wampikwa\u2019mo bubela nansha myanda minyengakane. Witupanga bidibwa bya ku mushipiditu, bitukwasha twifunde kuyuka Tata wetu wa mu\u0304lu, kumusangaja ne kumufwena. (Yoano 4:24) Kya bubidi kibadilwa\u2019mo i bantu. Enka mwa\u0304laile\u2019kyo Isaya, \u201cmu mafuku a kumfulo\u2019kwa,\u201d Yehova i mufundije bato\u0304tyi bandi bu\u0304mi bwa ndoe. I mufundule mavita motudi. Nansha byotudi bampikwa kubwaninina, witukwashanga tuvwale \u201cbumuntu bupya.\u201d Weselanga bukomo bwetu na kwitupa wandi mushipiditu ujila amba upe bipa byao motudi. (Efisesa 4:22-24; Ngalatea 5:22, 23) Shi wingidile pamo na mushipiditu wa Leza, nankyo ubaikala bine mu uno paladisa wa ku mushipiditu."}, {"text_idx": "#000028", "text": "12 Bupolofeto buvule bwa kujokejibwa kwa ku mushipiditu budi ne myanda mikwabo. Kimfwa, Isaya wa\u0304lembele kitatyi kikabelulwa babela, batumama, bampofu ne ba bitwi ne amba lufu lukaminininwa kubyu nyeke ne nyeke. (Isaya 25:8; 35:1-7) Ino milao keya\u0304fikidilepo buntu-ntala mu Isalela wa kala. Nansha byotumona dyalelo kufikidila kwa ku mushipiditu kwa ino milao, tudi na bubinga bwa kukulupidila amba kumeso\u2019ku, ikafikidilanga buntu-ntala, kadi ntanda yonso. Mwanda waka?"}, {"text_idx": "#000034", "text": "16 Kadi tukemwena kujokejibwa kwa bu\u0304mi bwa bantu. Amakedona pa kupita, boba bakapanda bakemwena bantu bondapwe ntanda yonso. Yesu, enka mwaa\u0304longele paa\u0304di pano panshi, ukengidija bukomo bumupele Leza mwanda wa kujokeja meso ku bampofu, matwi ku ba bitwi, ne ngitu mibwane ku balemane. (Mateo 15:30) Banunu bakasangala pa kwikala na bukomo, bu\u0304mi, ne mukanka wa ku busongwalume. (Yoba 33:25) Mikonye ya bununu ikajimankana, Maulu ne maboko akakomejibwa, ne bidyoma bine ke bipe\u0304la na bukomo bungi. Bantu bonso ba kiko\u0304keji bakeimvwana mu ngitu amba lupusa lwa bubi ne kubulwa kubwaninina byobi byenda bipwa, pwe\u0304. Langa motukafwijija\u2019ko Yehova Leza pa bukomo bwandi bwa kujokeja bintu! Tutalei pano kipindi kimo kisangaja kya mu kino kitatyi kya kujokejibwa."}, {"text_idx": "#000036", "text": "17 Mu myaka katwa kabajinji K.K., bendeji bamo ba bipwilo, betwa bu Basadusea, keba\u0304dipo bakulupile mu lusangukilo. Yesu we\u0304batopekele amba: \u201cMubetupe\u2019byo mwanda kemuyukilepo ne Bisonekwa ne bukomo bwa Leza bwine.\u201d (Mateo 22:29) I amo, Bisonekwa binena amba Yehova udi na bukomo bwa kulonga namino. Namani?"}, {"text_idx": "#000037", "text": "18 Vuluka bya\u0304longekele mu mafuku a Ediya. Wa kishala umo wa\u0304di uselele mu maboko umbidi mufwe wa wandi mwana. Mwana i mufwe. Mupolofeto Ediya, wa\u0304di ufiki\u0304le kwa uno wa kishala, ye uno wa\u0304tengelwe. Wa\u0304pandije dibajinji uno mwana ku kipupo kya nzala. Ediya ye uno wa\u0304di ke mupwane ne na uno mwana. Inamwana mutyima munda mumutumbuke. Pa uno mwana ye paa\u0304di uvulukila mulumyandi ufwile. Padi wa\u0304di ukulupile amba uno mwana ye ukamulama mu bununu bwandi. Pa kuvutakanibwa milangwe, wa kishala wa\u0304langile amba i mfuto yobamupa pa bubi bwandi bwa kala. Ediya wa\u0304komenwe kutala bitupu mwanda\u2019wa. Ko kuyata ngitu mifwe\u2019ya mu kyadi kya inamwana, wakanda nayo mu kyumba, kalombe Yehova Leza ajokeje muya mu mwana\u2019wa, ke bu\u0304mi kadi.\u200b\u20141 Balopwe 17:8-21."}, {"text_idx": "#000039", "text": "19 Ediya ke umbajinjipo kukulupila mu lusangukilo. Myaka tutwa kunyuma, Abalahama wa\u0304di ukulupile amba Yehova udi na bukomo bwa kujokeja bintu\u200b\u2014ne wa\u0304di na bubinga bwa kukulupidila. Tala, Abalahama paa\u0304di na myaka 100 Sala papo na myaka 90, Yehova wa\u0304jokeje bukomo bwabo bwa kubutula bokeba\u0304dipo nabo, na kupa Sala mu kingelengele muswelo wa kwimita mwana. (Ngalwilo 17:17; 21:2, 3) Kupwa, mwana pa kutama, Yehova wa\u0304nena Abalahama alambule\u2019ye. Abalahama wa\u0304lombwele lwitabijo, mwanda wa\u0304yukile amba Yehova ubwanya kujokejeja Izake bu\u0304mi. (Bahebelu 11:17-19) Na luno lwitabijo lukatampe namino, i bimvwanike shi Abalahama wa\u0304sapwidile bengidi bandi kumeso kwa kukalambula wandi mwana ku lu\u0304lu amba, basa kujoka bonso pamo na Izake.\u200b\u2014Ngalwilo 22:5."}, {"text_idx": "#000040", "text": "\u201cMona bidi, mwanobe i mu\u0304mi\u201d!"}, {"text_idx": "#000041", "text": "20 Yehova wa\u0304pandije Izake, o mwanda kepa\u0304ikelepo lusangukilo difuku\u2019dya. Pa Ediya apo, mwana wa wa kishala wa\u0304di kadi mufwe kala\u200b\u2014ino pa\u0304di kepaijije. Yehova wa\u0304esele lwitabijo lwa mupolofeto na kusangula mwana! Ediya wa\u0304leta mwana ne kutambika\u2019ye inandi, kanena bino binenwa kebidi mwa kwidilwa amba \u201cMona bidi, mwanobe i mu\u0304mi\u201d!\u200b\u20141 Balopwe 17:22-24."}, {"text_idx": "#000043", "text": "21 Uno o musunsa umbajinji mu ma\u0304nga ya Bible, otwamona Yehova wingidija bukomo bwandi bwa kujokejeja muntu bu\u0304mi. Mwenda mafuku Yehova wa\u0304pele ba Edisha, Yesu, Polo, ne Petelo bukomo bwa kujokeja ku bu\u0304mi muntu ufwile. Shako boba ba\u0304sangwilwe ba\u0304fwile monka mwenda mafuku. Nansha nankyo, ino nsekununi ya mu Bible itulombola ntompejo ya bintu bya kutendelwa bi\u0304ya kumeso."}, {"text_idx": "#000046", "text": "23 Yehova i mupa\u0304ne bubinga kebupatanwa bulombola\u2019mba luno lukulupilo i lwa bine. Bukamoni bupityile bonso i bwa kusangula kwaa\u0304sangwile Yesu wandi Mwana bu kipangwa kikomo kya ku mushipiditu ne kumutu\u0304la ke wa bubidi mu\u0304lu ne panshi. Yesu musanguke wa\u0304mwekele ku tutwa ne tutwa twa bantu. (1 Kodinda 15:5, 6) Nansha ke ba lupata bene, babwanya kunekenibwa na buno bukamoni. Bine Yehova udi na bukomo bwa kujokeja bu\u0304mi."}, {"text_idx": "#000048", "text": "24 Nansha Yehova byadi na bukomo bwa kujokeja bafwe ku bu\u0304mi, ino kadi udi ne na mutyima wa kwibasangula. Yoba muntu wa kiko\u0304keji wa\u0304nene ku bukomo bwa mushipiditu amba Yehova uloelelwe kusangula bafwe. (Yoba 14:15) Lelo kino kibulwe\u2019po kukutonona ufwene kudi Leza wetu, uloelelwe kwingidija bukomo bwandi bwa kujokeja bintu na buswe uno muswelo? Ino vuluka\u2019mba, lusangukilo i kipindi\u2019tu kimo kya mu mwingilo wa kujokeja bintu usa kulongeka kumeso. Kitatyi kyonso kyofwena kudi Yehova, sangela nyeke lukulupilo lulumbuluke lwa kukemwena pakalonga Yehova \u201cbintu byonso ke bipya.\u201d\u200b\u2014Kusokwelwa 21:5."}, {"text_idx": "#000049", "text": "^ mus. 3 \u201cBitatyi bya kujokejibwa kwa bintu byonso\u201d bya\u0304shilwile pashimikilwe Bulopwe bwa Meshiasa bwa\u0304di buludikwa na mpyana wa kiko\u0304keji, ke Mulopwe Davida kadi. Yehova wa\u0304laile Davida amba kukekala mpyana wandi ukaludika nyeke. (Mito\u0304to 89:35-37) Ino Babiloni pa konakanya Yelusalema mu 607 K.K.K., kekwa\u0304kidipo muntu wa ku musuku wa Davida washikete pa lupona lwa Leza. Yesu wa\u0304butwilwe pano panshi ku musuku wa Davida, ye waikele ke Mulopwe wa\u0304lailwe tamba kala, paabikikilwe momwa mu\u0304lu."}, {"text_idx": "#000054", "text": "Mito\u0304to 126:1-6 Lelo bene Kidishitu dyalelo bamonanga namani kujokejibwa kwa muto\u0304telo uto\u0304ka ne kukwasha\u2019ko?"}]